KRAFTIGE KUTT: Oslo universitetssykehus må kutte kraftig til neste år. Blant avdelingene som må stramme kraftig inn, er avdeling for psykisk helse og rus. Her fra Avdeling for førstegangspsykoser Psykiatrisk divisjon Foto: Ole-Martin Grav

OUS må spare 450 millioner neste år

(VG Nett) Oslo universitetssykehus skal spare 450 millioner kroner bare i 2012. Ansatte frykter det skal gå ut over pasientene.

Oppdatert 16. desember 2011

Artikkelen er over åtte år gammel

Da har sykehuset i tillegg regnet med at de kommer til å gå 400 millioner i minus. De pengene må de få tak i senere.

- Vi skal kutte 450 millioner kroner i år, og totalt sett kutte 800 millioner kroner, sier Stener Kvinnsland, styreleder ved Oslo Universitetssykehus til VG Nett.

I dag var han med på å vedta Oslosykehusenes budsjett for neste år, som viser at de får langt mindre penger å rutte med i 2012.

- Det er fordi det ikke er mer penger, du kjøper vel heller ikke for penger du ikke har, sier Kvinnsland.

Han innrømmer at det kommer til å bli vanskelig, men sier de håper det ikke vil gå ut over pasientene.

LES OGSÅ: Oslo-sykehusene har brukt 400 millioner på konsulenter

- Det skal ikke det i utgangspunktet, det skulle bare mangle. Men jeg kan ikke garantere for at det ikke blir effekter. Det kan bli ulemper på for eksempel ventetid, og andre ting, som kan komme som konsekvenser. Men jeg tror det skal være mulig å få gjort jobben med de pengene vi har. Men det blir et veldig krevende år.

For samtidig som budsjettet barberes for 450 millioner kroner, må rundt 1000 årsverk bort. Kvinnsland mener de vil klare det uten å sparke noen.

LES OGSÅ: - For mange ansatte ved Oslosykehusene

- Det er dette som er rammene som er gitt for OUS for 2012. Vi prøver å få et så godt budsjett som mulig i samhandling med Helse Sør-Øst, sier han.

- Tøft

Det mener også de ansatte ved sykehuset, som er bekymret. Alle representantene for de ansatte som sitter i styret, stemte mot det drastiske budsjettforslaget.

- Det er færre sykepleiere og færre leger per pasient, og det vil føre til større risiko for feil og svikt i pasientbehandlingene, sier styremedlem fra Norsk Sykepleierforbund Merete Norheim Morken til VG Nett.

Hun mener budsjettet er urealistisk.

- Det vil aldri gå.

HAR DU TIPS ELLER INNSPILL OM DENNE SAKEN? TIPS VG NETTS JOURNALIST HER!

Bjørn Wølstad-Knudsen, styremedlem og ansattrepresentant for Fagforbundet, har tro på at de skal klare budsjettkuttene og stillingskuttene uten å sparke noen. Men han er likevel redd for konsekvensene.

LES OGSÅ: Vil ha svar på overforbruket på OUS

- De ansatte i sykehuset er redde for at dette skal få pasientmessige konsekvenser, for det første. Så har det store konsekvenser for de ansatte, som økt arbeidspress og vanskelige fysiske arbeidsforhold. Så hvis dette blir gjennomført fra 2012, vil nok våre medarbeidere ha et tøft år foran seg, sier han til VG Nett.

De voldsomme kuttene føyer seg inn i en lang rekke av kontroverser ved det omstridte sykehuset. I september ble ledelsen i Helse Sør-Øst kalt inn på teppet etter at det ble kjent at sykehuset bruker over en million kroner for mye - hver dag. I juni trakk daværende administrerende direktør Siri Beate Hatlen seg fra stillingen, etter en strid om økonomien ved sykehuset.

Samtidig har tillitsvalgte kritisert det nye akuttmottaket for å være alt for lite, slik at det ikke vil klare å dekke behovet på sykehuset.

Store kutt

En av klinikkene som må kutte, er klinikk for psykisk helse og rus.

I risikovurderingen fra klinikken, skriver de at vil bli større risiko for pasientene, muligens flere fristbudd, dårlig arbeidsmiljø og langt dårligere kapasitet.

- Det er klart at det ligger en fare her. Det er en stor omstillingsprosess for oss, og i store omstillingsprosesser er det også en økt fare, en økt risiko for at pasientbehandlingen lider fordi fokuset på omstillingen i seg selv er så stort, sier Lars Lien, konstituert klinikkdirektør for klinikk for psykisk helse og avhengighet, til VG Nett.

Vestre Viken HF og Ahus HF jobber nå med å bygge opp sine tilbud, og Lien mener det kommer til å fylle store deler av de hullene som oppstår hos dem. Men tilbudene er ikke klare ennå.

- Det er klart at med den økonomiske situasjonen vi er i nå, så må vi stramme inn. Det betyr at vi må være tydeligere på bemanningsplanene våre, vi må prøve å redusere noe på den variable lønnsbruken vår, på ekstrahjelp og overtid, og det er klart at det i verste fall kan gå noe ut over pasientsikkerheten. Men vi tror ikke det, vi har tiltak for å holde den oppe til tross for mulig nedbemanning, sier han.

Styreleder Kvinnsland understreker at de pengene som blir kuttet, brukes til å bygge opp funksjoner andre steder, men han innrømmer at det er et problem at de nye tilbudene ikke er på plass.

LES OGSÅ: Full sparesplid ved OUS

- Det er selvfølgelig en veldig utfordring. Innsparingskravet kommer og så er ikke forutsetningene på plass, sier han.

- Mye dårligere tilbud

Birgit Aanderaa i Norsk Psykologforening, sier de er bekymret og at de foreløpig ikke har sett noe til de nye tilbudene på Vestre Viken og Ahus som skal fylle ut kuttene på OUS.

- Det kuttes innen psykisk helsevern i Vestre Viken og på Ahus også. Vi kan ikke se at de bygger opp noen behandlingsplasser på Ahus. De bygger opp på avrusning, men ikke på behandlingsplasser innen rus. Ahus har overhodet ikke tilsvarende behandlingsplasser som oss innen rus, sier hun til VG Nett.

- Siden OUS er i en så kritisk situasjon, så følger de ikke det politikerne sier om at psykisk helsevern og rus skal prioriteres. Det står i statsbudsjettet at det skal det, men vi får bare krav om høyere aktivitet, ikke mer ressurser.

Hun sier de alltid vil prøve å gjøre en så god jobb som mulig for pasientene.

LES OGSÅ: - Situasjonen ute av kontroll ved OUS

- Vi vil prøve å hindre negative konsekvenser, men risikoen er her. Det blir et mye dårligere tilbud.

Publisert: 15.12.11 kl. 21:15 Oppdatert: 16.12.11 kl. 20:12

Mer om Sykehus